Snapchat, børn og stoffer – nu går EU efter appen

Snapchat er havnet i en alvorlig EU-sag, hvor mistanken er dybt ubehagelig: At børn og unge kan blive eksponeret for ulovligt stofsalg i appen, uden at platformen griber godt nok ind. Det er ikke længere bare kritik udefra. EU-Kommissionen har nu åbnet en formel undersøgelse af Snapchat for mulige brud på reglerne i DSA, EU’s lovpakke for digitale tjenester. Sagen handler især om, hvorvidt appen svigter børn og unges sikkerhed.

Og her spiller Danmark pludselig en central rolle. En dansk analyse fra organisationen Digitalt Ansvar indgår nemlig som en del af det materiale, der nu er med til at underbygge EU’s sag mod Snapchat. Analysen tegner et billede af en platform, hvor børn og unge kan komme tæt på både ulovlige varer og voksne med kriminelle hensigter.

Mistanken er alvorlig

EU-Kommissionen vil nu undersøge, om Snapchat i praksis gør for lidt for at beskytte mindreårige. Mistanken går blandt andet på, at børn ikke er godt nok beskyttet mod kontakt fra voksne med skumle motiver. Der bliver også set på, om platformen gør det for nemt at finde og købe ulovlige produkter som stoffer, om alderskontrollen er for slap, og om børn overhovedet får de sikreste standardindstillinger fra start.

Derudover vil EU se nærmere på, om Snapchat har gode nok systemer til at opdage og fjerne ulovligt indhold. Kort sagt: EU vil have svar på, om Snapchat er tryg nok for børn. Eller om appen i praksis gør det for let for de forkerte mennesker at komme i kontakt med dem.

Dansk analyse rammer et ømt punkt

Det danske bidrag til sagen kommer fra analysen Din digitale pusher, som Digitalt Ansvar udarbejdede sidste år. Den blev senere sendt videre til EU-Kommissionen af Digitaliseringsstyrelsen. Analysen dokumenterer, hvordan børn og unge ifølge organisationen kan blive eksponeret for salg af ulovlige varer på Snapchat, herunder stoffer.

Det er en benhård anklage mod en app, der i årevis har været en af de mest populære blandt unge brugere. Når en platform med så mange mindreårige brugere bliver sat i forbindelse med ulovligt stofsalg, rammer det lige ned i det spørgsmål, som techgiganter frygter mest: Beskytter de faktisk børn godt nok?

Nu kan det blive dyrt

Den formelle undersøgelse betyder ikke, at Snapchat er dømt. Men den betyder, at sagen er rykket op i den tunge ende af EU-systemet. Hvis Kommissionen ender med at konkludere, at Snapchat har overtrådt reglerne, kan det få alvorlige konsekvenser. Det kan føre til krav om markante ændringer på platformen, og i sidste ende kan der også vente store bøder.

For Snapchat er det derfor ikke bare endnu en kritisk historie, der kan rides af i medierne. Det her er en sag, der kan ende med at tvinge appen til at ændre måden, den håndterer børn, sikkerhed, alderskontrol og ulovligt indhold på.

En advarsel til de største platforme

Sagen er også interessant af en anden grund. Den viser, at danske analyser, klager og undersøgelser faktisk kan ende med at spille en reel rolle i EU’s opgør med de største techplatforme. Det gør sagen større end Snapchat alene.

For hvis dokumentation fra Danmark kan være med til at åbne døren til en EU-sag mod en global app, er det også et signal til resten af techbranchen: Beskyttelsen af børn er ikke længere noget, man kan nøjes med at tale om. Nu bliver den også testet i praksis.

Og lige nu er det Snapchat, der står for skud.

Snapchat, børn og stoffer – nu går EU efter appen